  Анжелика Тихонова корреспондент Россиысь калык артистлэн Анатолий Мамонтовлэн 80 арес тырмон нуналаз, 7-тӥ оштолэзе, вордӥськем палаз - Дэри черкогуртын бадӟым концерт ортчоз. Со сярысь ивортӥзы лулчеберетъя «Центральный» огъетын. Дэри ёрослы но 80 ар тырмон аре муниципал кылдытэтысь чеберлыкъя коллективъёс бадӟым концерт радъян борды басьтӥськизы. Отчы Анатолий Мамонтовлэн архивысьтыз крезьгуръёс пырозы. Удмурт калык кырӟанъёс чузъяськозы. Со сяна, учкисьёслы юбилярлэн крезьгурезъя солэн кузпалэныз - РСФСР-ысь дано артисткаен Леонора Мамонтоваен пуктэм эктонъёсты возьматозы. Концертэ Дэри ёросысь тужгес усто коллективъёс пыриськозы: «Пинал даур», «Марӟан», «Лысву» калык ансамбльёс, озьы ик Ижкарысь «Тюрагай» ансамбль но ёросысь мукет гуртъёсысь коллективъёс. Со сяна, шулдыртозы Дэриысь Марина Галичанина, Сергей Галкин, искусствоосъя нылпи школаысь оркестр, «Вуюись» но «Горенка» калык ансамбльёс. Анатолий Мамонтовлэн Константин пиезлэн верамезъя, та концертэ ачиз Россиысь калык артист но вуыны малпа. Вераны кулэ, та концерт Дэри ёрос администрациысь Лулчеберетъя, спортъя но егитъёслэн политиказыя управленилэн чеберлыкъя выль ӵектосэзлы сюрес сётон но луоз. 2018-тӥ арысен отын Анатолий Мамонтов нимо премиез басьтон понна удмурт кырӟанъя усьтэм конкурс радъяськоз. Ӵектослы ёрослэн тӧроез Андрей Коняшин дурбасьтӥз. «Дэри ёрос администрациысь лулчеберетъя, спортъя но егитъёслэн политиказыя управление Дэри ёрослэн тӧроезлы 2018-тӥ арысен Анатолий Васильевич Мамонтов нимо премиез басьтон понна конкурс ортчытъяны ӵектонэн вазиськиз. Премилэн быдӟалаез 30 сюрс манет луоз. Конкурс кык арлы огпол ортчытъяськоз. Со усьтэм вожвылъяськон луоз - Дэри ёрослэн конкурсэз, кытчы пыриськыны быгатозы вань коллективъёс. Малпасько, со калык творчество, фольклор ӧръёс луозы», — вераз иворъёсъя «Удмуртия» агентстволы лулчеберетъя «Центральный» огъетысь маркетингъя но рекламая ёзэтэн кивалтӥсь Елена Моисеева. Солэн кылъёсызъя, конкурсын ӧнерлыко жюри ужалоз шуыса чакламын. Но кин отчы пыроз, тодмо ӧвӧл на, али дунъясьёсты быръён уж мынэ. Но вожвылъяськон луоз но солы коньдон висъяськоз шуыса вераськемын ни. ВАТСАН Анатолий Мамонтов 53 ар ӵоже Удмуртиысь Кырӟанъя но эктонъя «Италмас» кун академ ансамблен кивалтӥз. Коллектив 1936-тӥ арын удмурт лулчеберетэз Россиын но кунгож сьӧрын вӧлмытон понна кылдытэмын вал. Кылдэм дырысеныз ансамбль дунне вылысь трос гинэ кунъёсы вуылӥз. Удмурт калык творчество Анатолий Мамонтовлэн ужъёсаз туж зол шӧдӥськиз. Со 150-лэсь ятыр удмурт кырӟанъёсты гожтӥз но аранжировка лэсьтӥз. Анатолий Васильевич Ужысь Горд Знамя орденэн пусъемын, «Россиысь калык артист», «Удмуртиысь калык артист» дано ним сётэмын, озьы ик со Ижкарлэн Дано кунмуртэз, Удмуртилэн Дано кунмуртэз луэ. Тегъёс: Лулчеберет Удмуртия автозавод юбилей крезьгур  